b'\n_START_ARTICLE_\nWolfgang Schellmann\n_START_SECTION_\n\xc5\xbdivljenjepis\n_START_PARAGRAPH_\nWolfgang Schellmann se je rodil 2. marca 1911 v Kasslu. Od 1. marca 1935 je bil poveljnik 2./JG 135, 19. decembra 1937 pa je prevzel poveljstvo nad 1./J 88 Legije Kondor, ki jo je vodil skozi celo \xc5\xa1pansko dr\xc5\xbeavljansko vojno, med katero je z 12 zra\xc4\x8dnimi zmagami sam postal drugi najuspe\xc5\xa1nej\xc5\xa1i nem\xc5\xa1ki letalski as te vojne (prvi je bil Werner M\xc3\xb6lders (14 zmag). Za zasluge v tej vojni je bil odlikovan s \xc5\xa0panskim kri\xc5\xbeem z me\xc4\x8di in briljanti (Spanienkreuz in Gold mit Schwertern und Brillanten). Po vrnitvi iz \xc5\xa0panije je bil dodeljen k I./JG 331, kjer je od 1. aprila 1939 je opravljal \xc5\xa1tabno funkcijo._NEWLINE_Po izbruhu druge svetovne vojne je bil Schellmann dodeljen v I./JG 77, s katero je sodeloval pri napadu na Poljsko. Kasneje je bil preme\xc5\xa1\xc4\x8den v \xc5\xa1tab Luftflotte 2. 15. decembra 1939 je takratni stotnik Schellmann postal poveljnik (Gruppenkommandeur) lovske skupine II./JG 2. Svojo prvo zra\xc4\x8dno zmago v drugi svetovni vojni je dosegel nad britanskim lovcem Hawker Hurricane, 15. maja 1940 v bli\xc5\xbeini francoskega mesta Couly. Do konca francoske kampanje je zbral 7 zmag (poleg 12 iz \xc5\xa1panske vojne)._NEWLINE_Med bitko za Britanijo je 3. septembra 1940 Schellmann postal komodor JG 2. 18. septembra je bil za 10 zmag v drugi svetovni vojni odlikovan z Vite\xc5\xa1kim kri\xc5\xbeem. 22. oktobra 1940 je postal komodor JG 27, s sede\xc5\xbeem ob Rokavskem prelivu. Spomladi 1941 je vodil JG 27 pri vdoru v Jugoslavijo in Gr\xc4\x8dijo (Operacija 25)._NEWLINE_V Gr\xc4\x8diji je dosegel svojo skupno 24. zra\xc4\x8dno zmago (obe vojni), ko je sestrelil britanskega Hurricana. JG 27 je vodil tudi pri za\xc4\x8detku operacije Barbarossa (vdor v Sovjetsko zvezo, \xc5\xbee 22. junija 1941, pa je postal \xc5\xbertev sovjetskega pilota, ki se je v bli\xc5\xbeini mesta Kamenki s svojim lovcem Polikarpov I-16 namerno zaletel v njegovega Messerschmitt Bf 109 E-7 (W.Nr. 4189) z oznako << +. Schellmann je iz zadetega letala sicer izsko\xc4\x8dil, vendar se je za njim izgubila vsaka sled. Obstajajo \xc5\xa1pekulacije, da ga je po zajetju ustrelila sovjetska NKVD. V odsotnosti so Schellmanna v Nem\xc4\x8diji povi\xc5\xa1ali v podpolkovnika._NEWLINE_Wolfgang Schellmann je v okoli 150 nalogah skupaj dosegel 25 zra\xc4\x8dnih zmag, od katerih jih je 12 dosegel v \xc5\xa1panski dr\xc5\xbeavljanski vojni, od 13 dose\xc5\xbeenih zmag v drugi svetovni vojni pa je 12 zmag dosegel nad zahodnim boji\xc5\xa1\xc4\x8dem, eno pa nad vzhodnim.'